奉酬李時發岳麓見寄
作者：孔武仲
朝代：宋

paragraphs: 秋風入荒城，落葉如飛雨。
夢寐湘西遊，晻曖不可睹。
昨日得君詩，諷詠日欹午。
山光相隨來，瀟灑入庭戶。
憶昨尋此山，扁舟戛平浦。
白鷗爲前軀，丹霞隨步武。
漸入空曠中，輕清欲飛舉。
幽泉落石鳴，喬杉得風舞。
峰巒半明滅，雲月相吞吐。
巖巖仙佛家，殿塔羅翠塢。
半壁聞棋聲，深林傳鳥語。
清境造已極，更上最高處。
朱欄插青冥，華屋橫險阻。
雲夢吞八九，天衢量尺五。
卻視長沙城，迫仄真環堵。
淥水带縈洄，青煙絲一縷。
平時事干謁，白晝走塵土。
到此覺沉迷，直欲棄簪組。
尚愧節不高，空然賦歸去。
朅來巖邑居，擾擾變寒暑。
回旋盡朱墨，應接煩箠楚。
何嘗略尋幽，曾不暇窺圃。
引望西絕堂，曠若隔今古。
夫君今俊秀，爽氣發眉宇。
文章富擇灑，詩筆尤跋扈。
動我登臨興，翩翩如插羽。
欲往竟未能，樊籠掛深廡。
喜君得勝境，去家纔百步。
年豐官舍閑，芳草生囹圄。
籃輿不厭出，時結採芝侶。
更分新篇章，慰我獨吟苦。